**Vácrátót Község Önkormányzat Képviselő-testületének**

**7/2017. (VI.23.) önkormányzati rendelete**

**gyermekétkeztetési és egyéb étkezési térítési díjak megállapításáról**

**-egységes szerkezet-**

Vácrátót Község Önkormányzat Képviselő-testülete az Alaptörvény 32. cikk (2) bekezdésében biztosított feladatkörében eljárva, a gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 29.§ (1) és a 151.§ (2a) bekezdésekben kapott felhatalmazása alapján az alábbi rendeletet alkotja.

1. §

A rendelet hatálya kiterjed Vácrátót község közigazgatási területén a gyermekek napközbeni ellátását biztosító költségvetési szervekbe (bölcsőde, óvoda, általános iskola) járó gyermekekre, az önkormányzati intézmények alkalmazottaira és külső vendégétkezőkre.

2. §

1. Vácrátót Község Önkormányzata külső vállalkozó által bérelt – önkormányzati tulajdonú - konyhán keresztül biztosítja a településen a bölcsődei, óvodai, iskolai gyermekélelmezést, továbbá a munkahelyi étkeztetéssel kapcsolatos feladatokat.
2. A gyermekek napközbeni ellátását biztosító intézményben az alapellátások keretébe tartozó szolgáltatások közül az étkeztetésért az önkormányzat intézményi térítési díjat állapít meg, melynek alapja az élelmezés nyersanyagköltségének egy ellátottra jutó napi összege.
3. A bölcsődében, óvodában egész napos ellátást igénybevevők esetén az étkezés igénybevétele kötelező.
4. A (3) bekezdésben foglaltak nem vonatkoznak arra a gyermekre, akinek betegsége miatt olyan speciális étrendre van szüksége, amely részére az étkeztetés keretén belül nem biztosítható.
5. Az étkezés igénybevételére irányuló kérelmet bölcsődések, óvodások és iskolai tanulók esetén az intézményvezetőknek, a külső vendégétkezők esetében a konyhát üzemeltető Vállalkozó felé kell benyújtani.
6. Az étkezések típusára (reggeli, tízórai, ebéd, uzsonna) vonatkozó módosítást minden hónap 25-ig az igénybevevő vagy törvényes képviselője az intézményvezetőknél kell jelezze, ami a következő hónap 1. napjától kerül figyelembe vételre.

3.§

1. Az étkezés átmenetileg és véglegesen egyaránt lemondható.
2. Az igénybevétel megszűnésének hatálya a lemondó nyilatkozat benyújtását követő nap.
3. Az étkezés igénybevétele *átmenetileg* lemondható az igénybevevő
   * 1. betegsége,
     2. szabadsága miatt.
4. Az étel az *átmenetileg* történő lemondás (mely történhet írásban vagy telefonon) napján a szolgáltatást nyújtó konyháról ételhordóban elvihető a lemondás napján 13.00 óráig.
5. Az *átmenetileg* történő lemondás esetén, ha az igénybevevő vagy annak törvényes képviselője az intézményvezetők felé telefonon legkésőbb adott nap 14.00 óráig jelzi, hogy az igénybevevő az étkezést nem veszi igénybe, abban az esetben a fizetésre kötelezett a bejelentést követő naptól mentesül a térítési díj fizetésének kötelezettsége alól.
6. Az étkezés igénybevétele *véglegesen* bármikor lemondható az igénybevevő vagy törvényes képviselőjének az intézményvezetőkhöz intézett írásbeli nyilatkozatával.
7. Az igénybevétel megszűnésének hatálya a nyilatkozat benyújtását követő nap.

4. §

1. Intézményi térítési díj napi összegét e rendelet 1. számú melléklete tartalmazza.
2. Az (1) bekezdés szerinti intézményi térítési díjakból a Gyvt 151.§ (5) bekezdésében megjelölt normatív (kötelező) kedvezményeket biztosítani kell. A normatív (kötelező) kedvezményeken túl – a gyermek egyéni rászorultsága alapján – az önkormányzat további kedvezményt nem állapít meg.
3. A normatív (kötelező) kedvezményre jogosító határozatot, igazolást a szülő ill., törvényes képviselő az intézményvezető felé köteles benyújtani, ebben az esetben a kedvezmény a benyújtást követő naptól vehető igénybe.
4. Vácrátót Község Önkormányzatának Képviselő-testülete évente egy alkalommal, december 15. napjáig a térítési díjakat felülvizsgálja, s a tárgyévet követő évre vonatkozóan új térítési díjtételeket állapíthat meg.
5. Ha a fizetésre kötelezett a szokásos módon és határidőre a térítési díjat nem rendezi, úgy a térítési díj beszedését végző Vácrátóti Kirendeltség a kötelezettet írásban felszólítani a térítési díj hátralék befizetésére, valamint a mulasztás következményeire.
6. Ha az (5) bekezdés szerinti intézkedés nem vezetett eredményre, a Sződligeti Közös Önkormányzati Hivatal aljegyzője intézkedik annak behajtása iránt.
7. Meg kell szüntetni az étkezést, ha az igénybevevő:
8. tanulói jogviszonya, illetve bölcsődei, óvodai ellátása az intézményben megszűnt, vagy
9. 30 napon túli fizetési kötelezettsége keletkezett.
10. Az étkezésért fizetendő térítési díjat egy hónapi időtartamra vetítve, utólag kell megfizetni minden tárgyhónapot követő hónapban, a Vácrátót Kirendeltség által kiküldött értesítőben szereplő kizárólagos napokon.

# Záró rendelkezések

4.§

1. Ez a rendelet a kihirdetését követő hónap 1. napján lép hatályba.
2. Az e rendeletben nem szabályozott egyéb kérdésekben „a szociális igazgatásról és szociális ellátásokról” szóló többször módosított 1993. évi III. törvény, valamint a gyermekek védelméről és a gyámügyi igazgatásról szóló 1997. évi XXXI. törvény illetve e törvények végrehajtására kiadott jogszabályok vonatkozó rendelkezései irányadóak.

(3) E rendelet hatályba lépésével egyidejűleg hatályát veszti a *"gyermekétkeztetési és egyéb étkezési térítési díjak megállapításáról"* szóló22/2014. (XII.17.) számú önkormányzati rendelet*.*

Vácrátót, 2017. június 23.

|  |  |
| --- | --- |
| Spiegelhalter László sk.  polgármester | dr. Törőcsik Edit sk.  jegyző |

*1. melléklet a 7/2017. (VI.23.) önkormányzati rendelethez1*

a gyermekétkeztetési illetve egyéb étkezési intézményi térítési díjtételek

|  |  |  |  |
| --- | --- | --- | --- |
| **Megnevezés** | **Nettó ár (Ft)** | **ÁFA (Ft)** | **Bruttó ár (Ft)** |
| Bölcsődei 4x-i étkezés | 614 | 166 | **780** |
|  |  |  |  |
| Óvodás 3x-i étkezés | 630 | 170 | **800** |
|  |  |  |  |
| Iskolás tízórai | 150 | 40 | 190 |
| Iskolás ebéd | 378 | 102 | 480 |
| Iskolás uzsonna | 126 | 34 | 160 |
| Iskolás 3x-i étkezés | 654 | 176 | **830** |

Vácrátót, 2023. szeptember 06.

|  |  |
| --- | --- |
| Spiegelhalter László  polgármester | dr. Törőcsik Edit  jegyző |

1 Módosította Vácrátót Község Önkormányzat Képviselő-testülete a 10/2023. (IX.06.) számú rendeletével. Hatályos: 2023.09.01. napjától